  Наталья Тетерина Та дыре Пичи Пурга ёросысь Гожня гуртысь семьяосын Финляндиысь тямыс куноос уло. Ёросэ соос удмурт лулчеберетэн но удмурт калыклэн улон-вылонэныз тодматскыны лыктӥзы. Со сярысь ивортодэтъя «Удмуртия» агентстволы Пичи Пурга ёрос администрациысь Лулчеберетъя но туризмъя управлениезлэн кивалтӥсез Надежда Степанова вераз. Солэн кылъёсызъя, финнъёс Удмуртие кусыпъёсты юнматонъя «Россия — Финляндия» огазеяськон пыр вуизы. Пичи Пурга ёросын соос 6 нунал улозы. «Инву утчан гур» - сыӵе соослы лэсьтэмын программа. Котькуд нунал маин ке но выленыз тодматско, уло семьяосын, ужало сое, мар ужало семьяос. Кылсярысь, тани туннэ соос веник бичаны мынӥзы, собере веник керттозы асьсэос. Гуртазы но соос юртто, тани кин ке мунчо эстэ. Ужамзы потэ соослэн. Кызьы улэ удмурт семья, озьы ик соос пырисько семьялэн ужаз Надежда Степанова, Пичи Пурга ёрос администрациысь Лулчеберетъя но туризмъя управлениезлэн кивалтӥсезУжан сяна, финн куноослы лулчеберетъя узыр программа дасямын. Кылсярысь, Гожня гуртысь фольклоръя «Гожна кенакъёс» коллектив соос понна табань пыжонъя мастер-класс ортчытӥз, «Сюан-ярашон» йылолэз возьматӥз. Асьсэос но шудӥзы. Финн делегациысь нылашсы луиз выль кен, нош удмурт пияш луиз эмеспи. Озьы соос тодматскизы но, шудӥзы но Надежда Степанова, Пичи Пурга ёрос администрациысь Лулчеберетъя но туризмъя управлениезлэн кивалтӥсезОзьы ик финнъёс Пичи Пургаысь удмурт дизайнерен Татьяна Москвинаен но солэн дӥсьёсыныз тодматскизы, ёрос лыдӟетъюртысь этноэкспозициез адӟизы но Брангуртысь песянайёс доры вуылӥзы. Нош туннэ, 26-тӥ пӧсьтолэзе, тужгес но тунсыкоез ужрад луыны кулэ — «Инву гурез утчаса» этноквест. Соос куинь коркан, куинь юртъерын луозы. Одӥгаз юртъерын тодматскозы удмурт дӥсен. <…> Кыкетӥяз юртъерын соос тодматскозы вашкала сямен лэсьтэм юртъерен, колодчаез но отын вашкала сямъя лэсьтэмын ай. <…> Куинетӥяз юртъерын кибашлы кышномуртмы улэ. Со аслаз творчествоеныз тодматоз Надежда Степанова, Пичи Пурга ёрос администрациысь Лулчеберетъя но туризмъя управлениезлэн кивалтӥсезСо верамъя, та этноквест дыръя финнъёс нырысьсэ Инву утчан гурез кылозы. Сое гожняос инвожое финн нылкышноослэн огазеяськонэнызы пумиськонлы шедьтӥзы. Финнъёслы сяна, асьсэлы но гуртоослы та пумиськонъёс туж кулэ но пайдаё, пусъе лулчеберетъя но туризмъя управленилэн кивалтӥсез. Тегъёс: Лулчеберет Удмуртия Финляндия ПичиПурга удмуртъёс финн-угоркалыкъёс йылолъёс  